TARYBOS REGLAMENTAS (EB, Euratomas) Nr. 2273/2004
2004 m. gruodžio 22 d.
iš dalies keičiantis Reglamentą (EB, Euratomas) Nr. 2728/94, įsteigiantį Išorės veiksmų garantijų fondą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 308 straipsnį,
atsižvelgdama į Europos atominės energijos bendrijos steigimo sutartį, ypač į jos 203 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
atsižvelgdama į Audito Rūmų nuomonę (1),
kadangi:
(1)
2004 m. gegužės 1 d. į ES įstojo 10 naujų valstybių narių.
(2)
Be to, reikėtų atsižvelgti į kitų valstybių stojimo galimybę.
(3)
Bendrijos suteikė paskolas ir paskolų garantijas stojimo į ES valstybėms kandidatėms arba projektams, skirtiems įgyvendinti tose šalyse. Tos paskolos ir garantijos šiuo metu padengiamos iš Garantijų fondo bei lieka grąžintinomis arba galiojančiomis po įstojimo dienos. Nuo tos dienos jos nebepriklauso Bendrijų išorinei veiklai ir dėl to turėtų būti padengiamos tiesiogiai iš Europos Sąjungos bendrojo biudžeto, bet ne iš Garantijų fondo.
(4)
Europos investicijų bankas turėtų informuoti Komisiją apie savo neužbaigtų operacijų pagal Bendrijos garantiją naujose valstybėse narėse sumą įstojimo dieną.
(5)
Pagal 1994 m. spalio 31 d. Tarybos reglamento (EB, Euratomas) Nr. 2728/94, įsteigiančio Išorės veiksmų garantijų fondą (2), 9 straipsnį Komisijos parengtoje ataskaitoje teigiama, kad nėra būtina iš dalies keisti Garantijų fondo rodiklius siekiant atsižvelgti į Europos Sąjungos plėtrą.
(6)
Atsižvelgiant į informacijos kiekį, reikalingą paruošti metinę ataskaitą pagal Reglamento (EB, Euratomas) Nr. 2728/94 7 straipsnį, ir į atliktinų iki ataskaitos pateikimo procedūrų sudėtingumą, turėtų būti pratęstas šiai ataskaitai parengti skirtas laikotarpis.
(7)
Dėl to Reglamentas (EB, Euratomas) Nr. 2728/94 turėtų būti atitinkamai iš dalies pakeistas.
(8)
Sutartys nenumato kitų įgaliojimų priimti šį reglamentą, išskyrus numatytuosius EB sutarties 308 straipsnyje ir Euratomo sutarties 203 straipsnyje,
PRIĖMĖ ŠĮ REGLAMENTĄ:
1 straipsnis
Reglamentas (EB, Euratomas) Nr. 2728/94 iš dalies keičiamas taip:
1)
1 straipsnis papildomas šia pastraipa:
„Visos operacijos, vykdomos trečiosios šalies naudai ar projektų trečiojoje šalyje finansavimo tikslais, nepatenka į šio reglamento taikymo sritį nuo tos šalies įstojimo į Europos Sąjungą dienos.“.
2)
Įterpiamas šis straipsnis:
„3a straipsnis
Naujai valstybei narei įstojus į Europos Sąjungą, planuojama mažinama suma, apskaičiuota remiantis 1 straipsnio trečiojoje pastraipoje nurodytomis operacijomis.
Norint apskaičiuoti sumažinimo sumą, 3 straipsnio antrojoje pastraipoje nurodyt įstojimo dieną taikoma procentinė norma taikoma minėtų operacijų, kurios tą dieną yra neužbaigtos, sumai.
Perviršis grąžinamas į Europos Sąjungos bendrąjį biudžetą, įrašant į jo įplaukų sąskaitos specialią poziciją.“.
3)
7 straipsnyje data „kovo 31 d.“ pakeičiama į „gegužės 31 d“.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 22 d.